Flere elever utskrevet fra sykehus i Kenya
Det opplyser lærer Bjørn Erik Tobiassen ved elektroavdelingen ved Kvadraturen skolesenter til Fædrelandsvennen. En 18 år gammel gutt fra Vennesla omkom i ulykken, og tre elever samt Tobiassen selv er fortsatt innlagt på sykehuset. Den 17 år gamle jenta som ble hardest skadd, ble mandag koblet fra respirator og viser stor framgang, ifølge Tobiassen. Ifølge NRK ble det mandag ettermiddag foretatt en medisinsk CT-skanning av 17-åringen, hvor det ble avklart at hun ikke har noen alvorlige indre skader eller blødninger. I løpet av tirsdag blir det vurdert om hun skal flyttes fra intensivavdelingen hvor hun nå ligger. En annen av de skadde elevene skal ha fått hoften ut av ledd, mens en tredje skal ha omfattende slagskader i muskulaturen. Ellers er det kun snakk om småskader, opplyser Tobiassen. Utenriksdepartementet, ambassaden i Nairobi og skolens forsikringsselskap jobber nå med å få reisefølget hjem til Norge. Forsikringsselskapet sendte tirsdag formiddag to spesialsykepleiere fra Norge for å bistå reisefølget og sikre helsehjelp under hjemreisen. Tobiassen sier at fire av elevene trolig blir sendt med rutefly til Norge. For tre av elevene er det imidlertid behov for spesialtransport.
Fire elever fra Kristiansand er nå utskrevet fra sykehus etter bilulykken i Kusumi i Kenya søndag. Legene tror ingen av de skadde vil få varige fysiske men.